Document ID: 32009R0822

ΚΑΝΟΝΙΣΜΌΣ (ΕΚ) αριθ. 822/2009 ΤΗΣ ΕΠΙΤΡΟΠΉΣ
της 27ης Αυγούστου 2009
για την τροποποίηση των παραρτημάτων II, III και IV του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών azoxystrobin, atrazine, chlormequat, cyprodinil, dithiocarbamates, fludioxonil, fluroxypyr, indoxacarb, mandipropamid, potassium tri-iodide, spirotetramat, tetraconazole και thiram μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 5 παράγραφος 1 και το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Για τις ουσίες azoxystrobin, atrazine, chlormequat, cyprodinil, dithiocarbamates, indoxacarb, fluroxypyr, tetraconazole και την ουσία thiram καθορίστηκαν ανώτατα όρια καταλοίπων (ΑΟΚ) στα παραρτήματα ΙΙ και ΙΙΙ του κανονισμού (ΕΚ) αριθ. 396/2005. Τα ΑΟΚ για τις ουσίες forfludioxonil, mandipropamid και spirotetramat καθορίστηκαν στο παράρτημα III του κανονισμού (ΕΚ) αριθ. 396/2005. Για την ουσία potassium tri-iodide δεν καθορίστηκαν συγκεκριμένα ΑΟΚ ούτε η εν λόγω ουσία συμπεριλήφθηκε στο παράρτημα IV του κανονισμού (ΕΚ) αριθ. 396/2005.
(2)
Στο πλαίσιο μιας διαδικασίας, σύμφωνα με την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), για την έγκριση φυτοπροστατευτικού προϊόντος που περιέχει τη δραστική ουσία cyprodinil με σκοπό τη χρήση σε αρωματικά φυτά, τεύτλα με βρώσιμα φύλλα (σέσκουλα), κoκκινογούλια και σπανάκι, υποβλήθηκε αίτηση δυνάμει του άρθρου 6 παράγραφος 1 του κανονισμού (ΕΚ) αριθ. 396/2005 όσον αφορά τροποποιήσεις σε υφιστάμενα ΑΟΚ στα παραρτήματα II και III.
(3)
Όσον αφορά την ουσία mancozeb (dithiocarbamates), υποβλήθηκε σχετική αίτηση για τη χρήση σε σκόρδο. Όσον αφορά την ουσία indoxacarb, υποβλήθηκε σχετική αίτηση για τη χρήση σε σμέουρα, βατόμουρα και λαχανάκια Βρυξελλών. Όσον αφορά την ουσία fludioxonil, υποβλήθηκε σχετική αίτηση για τη χρήση σε καρότα, κoκκινογούλια, παστινάκη, αγριοραπάνια, κρεμμύδια, λαγόχορτα, ρίζες μαϊντανού, σπανάκι και τεύτλα με βρώσιμα φύλλα (σέσκουλα). Όσον αφορά την ουσία fluroxypyr, υποβλήθηκε σχετική αίτηση για τη χρήση σε πράσα. Όσον αφορά την ουσία mandipropamid, υποβλήθηκε σχετική αίτηση για τη χρήση σε κόκκινο σινάπι, φύλλα και βλαστούς των ειδών Brassica, σπανάκι, αντράκλα/γλυστρίδα και τεύτλα με βρώσιμα φύλλα (σέσκουλα). Όσον αφορά την ουσία spirotetramat, υποβλήθηκε σχετική αίτηση για τη χρήση σε εσπεριδοειδή, μηλοειδή, βερίκοκα, ροδάκινα και σταφύλια. Όσον αφορά την ουσία tetraconazole, υποβλήθηκε σχετική αίτηση για τη χρήση σε βερίκοκα.
(4)
Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, αιτήσεις για την ανοχή κατά την εισαγωγή υποβλήθηκαν για την ουσία azoxystrobin όσον αφορά τους καρπούς της πασιφλόρας, για τις ουσίες cyprodinil και fludioxonil όσον αφορά τις ρίζες αφεψημάτων βοτάνων και μπαχαρικών, για την ουσία fluroxypyr όσον αφορά τo τσάι και τους κόκκους καφέ, για την ουσία potassium tri-iodide όσον αφορά τις μπανάνες, τα πεπόνια και τα σταφύλια και για την ουσία thiram όσον αφορά τις μπανάνες.
(5)
Όσον αφορά την ουσία chlormequat, υποβλήθηκε σχετική αίτηση από ένα κράτος μέλος με σκοπό την παράταση του υφιστάμενου ΑΟΚ περιορισμένης διάρκειας στο παράρτημα II όσον αφορά τα αχλάδια, λόγω της εμφάνισης της ουσίας chlormequat στο περιβάλλον.
(6)
Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.
(7)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ. Διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε (3).
(8)
Η Αρχή συμπέρανε, στις αιτιολογημένες γνώμες της, ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η ισόβια έκθεση στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση σε ακραία κατανάλωση των οικείων καλλιεργειών έδειξαν ότι υπάρχει κίνδυνος υπέρβασης της αποδεκτής ημερήσιας λήψης (ADI) ή της οξείας δόσης αναφοράς (ARfD).
(9)
Όσον αφορά την ουσία potassium tri-iodide, η Αρχή κατέληξε στο συμπέρασμα ότι η συμπερίληψη αυτής της ουσίας στο παράρτημα IV είναι αποδεκτή ως προς την ασφάλεια του καταναλωτή.
(10)
Όσον αφορά την ουσία atrazine, καθορίστηκαν για τα δημητριακά προσωρινά ΑΟΚ έως την 1η Ιουνίου 2009, εν αναμονή της υποβολής στοιχείων από τον αιτούντα τα οποία να επιβεβαιώνουν το ακριβές επίπεδο καταλοίπων.
(11)
Ο αιτών υπέβαλε πρόσφατα τα εν λόγω στοιχεία. Αφού δεν διαπιστώθηκε κίνδυνος για τους καταναλωτές, κρίνεται σκόπιμο να παραταθεί η ισχύς των προσωρινών ΑΟΚ για ένα έτος, ώστε να μπορέσει η Αρχή να αξιολογήσει τα εν λόγω στοιχεία.
(12)
Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ζητούμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(13)
Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II, III και IV του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Αυγούστου 2009.

Labels: 3
6